Skrekktall lagt frem for Obama-administrasjonen

STADIG FLERE FATTIGE: Fersk statistikk viser at så mange som 46,6 millioner amerikanere lever under fattigdomsgrensen. Bildet til venstre er fra teltleiren i Fresno i California, som har en av de høyeste konsentrasjonene av fattige i landet. Foto: AP

Én av sju amerikanere lever i fattigdom

(VG Nett) I 2009 levde 46,6 millioner amerikanere under fattigdomsgrensen. For å finne et tilsvarende tall må man minst 44 år tilbake i tid.

Oppdatert 18. januar 2016

Artikkelen er over ti år gammel

Statistikken som er utarbeidet av The Census Bureau ble startet i 1965. Etter den tid har det aldri vært et høyere antall fattige i USA.

Les hele rapporten her

Tallene som skaper hodepine for president Barack Obama, står ikke i samsvar med hans intensjoner for landet. Et av hans viktigste mål har vært å bekjempe fattigdommen, blant annet ved å få ned arbeidsledigheten og innføre en ny helsereform.

Nå viser det seg at fattigdommen nådde et historisk bunnpunkt i det første året Obama satt som president.

LES OGSÅ:- USA har ikke råd til skattelettelser til rike

3,8 millioner flere fattige

I løpet av det første året under Obamas ledelse økte antall fattige fra 39,8 millioner mennesker i 2008, til 43,6 millioner i 2009. Det representerer en vekst på hele 13,2 prosent. Obama fikk imidlertid en særdeles vanskelig start i presidentstolen, da investeringsbanken Lehman Brothers gikk konkurs noen måneder før innsettelsen.

DÅRLIGE NYHETER: USAs president Barack Obama opplever at fattigdommen øker i en voldsom fart. Foto: AP

Konkursen førte til blodrøde børser verden over, og finanskrisen var et faktum. Arbeidsledigheten skjøt i været og nådde ti prosent i månedene etter at krisen slo inn.

I statistikken som ble lagt frem i dag, kommer det også frem at antallet mennesker som mangler helseforsikring har steget fra 46,3 millioner til 50,7 millioner. Hovedårsaken til denne økningen er antakeligvis at mange arbeidsgivere har sluttet å tilby forsikring til sine arbeidstakere, som en følge av den økonomiske krisen.

LES OGSÅ:Store ord om Obamas helsereform

Krise i arbeidsmarkedet

I USA definerer man fattig dersom en familie på fire lever på mindre enn 21.954 dollar i året. Summen tilsvarer om lag 133.000 norske kroner.

Ifølge statistikken har fattigdommen økt i alle rasegrupper, bortsett fra asiatere.

President Obama uttalte seg nylig om den alvorlige økonomiske situasjonen som rammer mange av landets innbyggere.

- Den viktigste faktoren for å bekjempe fattigdom er å skape økonomisk vekst og sørge for at det er nok jobber der ute, sa han på en pressekonferanse i Det hvite hus forrige fredag, melder nyhetsbyrået AP.

LES OGSÅ:Dette er et historisk øyeblikk

- Utvikling over tid

USA-EKSPERT: Alf Tomas Tønnessen ved Høgskulen i Volda. Foto:

USA-ekspert Alf Tomas Tønnessen ved Høgskulen i Volda mener at det blir feil å gi Obama all skyld for den kraftige økningen.

- Dette er en utvikling som har skjedd over lang tid, helt fra lønningene stagnerte på 1970-tallet. I det samme tidsrommet har USAs brutto nasjonalprodukt tredoblet seg i løpet av de siste årene. Problemet er at fordelingen har vært svært ujevn, sier Tønnesen til VG Nett.

Tønnesen tror ikke Obama blir sett på som syndebukk, men påpeker at han ikke har klart å skape nok arbeidsplasser ennå.

- Mange må ta til takke med jobber som betaler svært dårlig. Fattigdommen er også stor blant enslige forsørgere.

- Hvordan har Obama klart seg så langt når det kommer til folks vel og ve i USA?

- Jeg mener at krisepakken som kom i fjor var for liten, og det var en del feilprioriteringer der. Blant annet var det ikke nok skattelette, og det var satt av for lite penger til forskning.

Publisert: 16.09.10 kl. 22:45 Oppdatert: 18.01.16 kl. 12:09

Les også

Mer om Barack Obama